1Ia tee aku' rasulu'na' na sitonganna te'da na aku' la nnangahhi to la kuputuona. Mangka kukita to Puangta' Puang Isa, na kamu'mo to assele'na jamanku' lako Puang.
2Ia ke cia'i to tolaen nnakuina' kumua mesa'na' rasulu', kamu'mo nnakuina'! Kamatapparanmimo lako Almaseh buttinna kumua rasulu'na'.
3Ia tee Barnabas sola aku' la kipebalii to tomparessakan susi tee, kumua
4sipato'kan ntarimai to la kikandena, nasaba' jamanki'.
5Wa'dingkan ssolan baine padangki' tomatappa' lan kalingkanki' susi to rasulu' laen, sile'to-Na Puang Isa na Petrus.
6Danggi' na aku' mandara sola Barnabas rasulu' to disua nnangahhi to la kiputuona!
7Te'da ia surudadu nnongkoso'i mesa kalena! Te'da too ia pangdusung mantanan anggoro' jio bara'bahna, na te'da nakandei assele'na joo bara'bahna! Susi tooi te'da ia tomangrewa bembala', na te'da naiso'i to dadikkina joo bembala'na!
8Ia tee kupau, tangngiara pangngampa'na manda tolino, apa dipau too lan Sura' Allataala.
9Diuki' lan atoranna Nabi Musa kumua, "Danggi' mitangnneloranni to sapin ngkande lise' gose', ke llullu'i gose'." Tangngia sapin to dipatujui tee kadan-Na Puang Allataala,
10apa kita'ra. Ia joo kadanna Nabi Musa diuki' lako kita' tolino na ia to tonjamai joo bara'bah sola to torridoi joo gose' la natarimai to assele' jamanna.
11Mangkamokan nnamboh banne kasaranian lan kalemi, jaji sipato' ke nnampa'kan to la kiputuona jio mai kamu'.
12Na ia ke sipato'i to tolaen mpeta'dai kamu' tee, la'bi sipato'kan kami'. Apa te'dapara kipugaukki to susi joo. Kanri la'bi kikabudai ke kami' nnangahhi to la kiputuona, danggi' na kami' menjaji halangan mpangpeissenanni to karebanna Almaseh.
13Miissen kumua, ia to tomangjama lan Bola Puang Allataala, lan too mai Bola Puang Allataala nanii ntarimai to la naputuona. Na ia to tonnurusu' ngenan pangkaroban, ditawai jio mai to apa dipangkaroban.
14Susi too to pura napattantu Puang kumua, ia to tompangpeissenan Kareba Kasalamatan, la tuo jioi mai joo Kareba Kasalamatan.
15Apa moi pissen te'da lalopa naden kupeta'dai kamu' to la kuputuona. Na ia tee kuuki', te'dara kukua ammibenna' to la kuputuona. La'biran matena', na ia ke kata'deanna' tee apa kupake mpuji kaleku'.
16Apa te'da kupuji kaleku' ke mpangpeissenanna' Kareba Kasalamatan, nasaba' nasuara' Puang Allataala. Macilakana' ke te'dai kupangpeissenanni joo Kareba Kasalamatan.
17Ia ke la aku' mpilei angkupangpeissenan Kareba Kasalamatan, la dipagajira'. Apa tangngia pangpileanku', sanga napabarakkannira' Puang Allataala mpangpeissenanni.
18Na ia ke susii joo, apara saroku'? Iamo saroku' to kumua tangssussaina' moi mesa' tau mpangpeissenanni joo Kareba Kasalamatan, nasaba' te'da kuangahhi to sipato' la kupusaro.
19Ia tee aku' moi mesa' tau te'da mpukaunanna'. Apa moi nasusi joo, mangkamo' mpupengkaunan kaleku' lako sininna tau. Iamo kupugaukki susi joo, kukua anna buda tau kupupentaun-Na Almaseh.
20Ia ke solana' to-Yahudi, mpupento-Yahudina' kaleku', angkuwa'ding mpupentaun-Nai Almaseh. Ia ke solana' to tonturu' atoranna Nabi Musa, mpupenturu'na' kaleku', moi nasitonganna mangkamo' dila'paran jio mai joo atoran. Kupugaukki susi joo, kukua angkuwa'ding mpupentaun-Nai Almaseh to tonturu'i atoranna Nabi Musa.
21Ia ke solana' to bangsa tangngia to-Yahudi, mpupentotang-Yahudina' kaleku'. Kupugaukki susi joo, kukua angkuwa'ding mpupentaun-Nai Almaseh to bangsa tangngia to-Yahudi. Ia joo, te'da to kumua, te'damo kuturu' parenta-Na Puang Allataala, nasaba' da'tanna' nturu' parenta-Na Almaseh.
22Ia ke solana' to te'dapa namasaranian, menjaji susi todana' to te'dapa namasaranian, angkuwa'ding mpamawatangngi. Nna'gah-a'gahna' kaleku' lako sininna tau, angkuwa'ding mpasalama'i tuu lako tau pira'.
23Iamo kupugaukki susi joo, anna sabuda-budanna tau ngkatappa'i to Kareba Kasalamatan, angkuturu' toda dibarakka'i.
24Miissen kumua ia ke massimbarai to tau, kinjara' ngasanni, apa mesa'ra la nnampa' paraseng. Iamo joo massimbaramo kamu', ammiampa'i joo paraseng.
25Ia to tomassiewa watang tuli ngkuasai kalena. Napugaukki susi joo, dikua nadiben paraseng to la madoi' malaju, iamo to bunga kapataloan. Apa ia to kita' ngkuasaiki' kaleta', nasaba' madoangki' diben paraseng to te'da nalamalaju.
26Ia tee aku' susina' tokinjara' to mpengkulle-kullei ratu lako to dipangngujui. Na susi toona' tomassijangguru', te'da kumangjangguru' sala-sala.
27Kupengkulle-kullei tongan ngkuasai kaleku', sanga iamo ke aku'mo to mpangpeissenan Kareba Kasalamatan na aku' pole' ora tangdipasalama'.
bug_Latn ace_Latn grn_Latn bug_Latn bug_Latn bug_Latn bug_Latn bug_Latn bug_Latn bug_Latn bjn_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn